पाएं अपने शहर की ताज़ा ख़बरें और फ्री ई-पेपरडाउनलोड करें
फ्लोरिडा में एक 84 वर्षीय महिला ने अमरीकी इतिहास का सबसे बड़ा पॉवरबॉल जैकपॉट जीत लिया है.
ग्लोरिया मैकेंज़ी ने पास के सुपरमार्किट से महज़ दो डॉलर का एक टिकट ख़रीदा था और जैकपॉट में उन्होंने पांच करोड़ नब्बे लाख डॉलर जीत लिए.
उन्हें दो विकल्प दिए गए थे – या तो वो पूरी रकम को तीस सालों तक किश्तों में लें या फिर एक ही बार में धनराशि ले लें, लेकिन कुछ कटौती के साथ.
ग्लोरिया ने दूसरा विकल्प चुना और कटौती के बाद तीन करोड़ इकत्तर लाख डॉलर की राशि एक ही बार में दिए जाने को कहा.
उनके टिकट का नंबर सभी जीतने वाले नंबरों से मेल खा गया, जिसके बाद उन्हें ये रकम हासिल हुई.
हांलाकि उन्होंने मीडिया से बात तो नहीं की लेकिन एक बयान जारी कर अपनी खुशी ज़ाहिर की.\'वरदान\'
उन्होंने बताया कि उन्होंने अपने बेटे के साथ एक करार किया था जिसके तहत जीतने पर वो आपस में इस रकम को बांटने वाले थे.
वो इससे पहले चार ऐसे ही टिकट खरीद चुकी थीं.
अपने वक्तव्य में उन्होंने कहा, “इस वरदान के लिए मैं बहुत आभारी हूं और इसमें दिलचस्पी दिखाने के लिए जनता का शुक्रिया अदा करती हूं. टिकट खरीदने के लिए जब मैं कतार में खड़ी थी तो मुझसे आगे खड़ा शख़्स बहुत नर्मदिल इंसान था जिसने मुझे आगे आने दिया.”
उन्होंने मीडिया से अपील की कि उन्हें अकेला छोड़ दिया जाए और बाकी के सवाल उनके वित्तीय सलाहकार से पूछे जाएं.
18 मई को दिए गए इस ईनाम को पिछले दो महीनों में जुटाया गया था और इसने पिछले पॉवरबॉल ईनाम की राशियों को पीछे छोड़ दिया था.
अमरीकी इतिहास में सबसे बड़ा जैकपॉट छह करोड़ छप्पन लाख डॉलर का था जो मार्च 2012 में तीन लोगों के बीच बंटा था.
(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें क्लिक करें फ़ेसबुक और ट्विटर पर फ़ॉलो भी कर सकते हैं.)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn